‘ไอเอ็นจี’โดดจับลูกค้าเงินถัง
ขายประกันใหม่ออมสั้นยาวลูกค้าต้องการซื้อเบี้ย1แสน
6 มิ.ย. 2555

ขายประกันใหม่ออมสั้นยาวลูกค้าต้องการซื้อเบี้ย1แสน
ไอเอ็นจีประกันชีวิตจับลูกค้ากระเป๋าหนัก ออกขายกรมธรรม์ใหม่ ทั้งแบบออมเงินระยะสั้นและระยะยาว 
นายอามาน คาปัวร์ ประธานเจ้าหน้าที่สายงานการตลาด บริษัท ไอเอ็นจีประกันชีวิต เปิดเผยว่า บริษัทได้เปิดตัวกรมธรรม์ใหม่ 2 แบบ ซึ่งมีทั้งแบบออมเงินระยะสั้นและระยะยาว เพื่อตอบสนองกับความต้องการของลูกค้าที่ต้องการออมเงินโดยเฉพาะ ซึ่งเป็นผลมาจากการสำรวจความต้องการของลูกค้าบริษัท 
ทั้งนี้ในส่วนของแบบออมเงินระยะสั้น “ควิกแคช 5/3” จะมีตอบโจทย์กลุ่มลูกค้าที่ชอบการออมระยะสั้น จุดเด่นอยู่ที่การชำระเบี้ยประกันเพียงแค่ 3 ปี แต่ได้รับความคุ้มครองถึง 5 ปี โดยเมื่อครบกำหนดสัญญาจะได้รับเงินคืนสูงถึง 200% ของทุนประกันภัย 
นอกจากนี้ ระหว่างสัญญาสิ้นปีกรมธรรม์ที่ 2 และปีที่ 4 ยังได้รับเงินคืน 2% ของเบี้ยประกันภัยที่ชำระมาแล้วพร้อมรับผลตอบแทนที่ดี โดยอายุที่รับประกันภัย 20-60 ปี กำหนดทุนประกันภัยขั้นต่ำที่ 1 แสนบาท ด้วยอัตราเบี้ยประกันเท่ากันทุกช่วงอายุ ซึ่งลูกค้าสามารถสมัครได้ง่าย มีความสะดวกในการซื้อและไม่ต้องตรวจสุขภาพ 
สำหรับเรื่องการออมเงินระยะยาวนั้น จะเป็นแบบ “คุ้มครอง คุ้มค่า คุ้มภัย 90/10” ที่ให้ลูกค้าจ่ายเบี้ยไม่นานนัก แต่ต้องการความคุ้มครองระยะยาว มีจุดเด่นอยู่ที่การชำระเบี้ยประกันเพียง 10 ปี แต่ได้รับความคุ้มครองยาวนานถึงอายุ 90 ปี อัตราเบี้ยประกันภัยต่ำ ความคุ้มครองสูง โดยรับเงินครบกำหนดสัญญา 100% ของทุนประกันเมื่อลูกค้าอายุครบ 90 ปี รับเพิ่มความคุ้มครองอุบัติเหตุ อายุรับประกันตั้งแต่ 1 เดือน 1 วัน ถึง 65 ปี ทุนประกันภัยขั้นต่ำ 1 แสนบาท และสามารถนำไปใช้สิทธิลดหย่อนภาษีได้ด้วย
อย่างไรก็ตาม แบบประกันออมทรัพย์นี้ ลูกค้ายังสามารถซื้อสัญญาเพิ่มเติมเพื่อให้ได้รับความคุ้มครองครอบคลุมถึงความเสี่ยงประเภทอื่นได้ เช่น การประกันสุขภาพ ประกันภัยโรคร้ายแรง หรือประกันอุบัติเหตุ โดยมีบัตรประกันสุขภาพที่ช่วยอำนวยความสะดวกให้แก่ลูกค้าในการเข้ารักษาพยาบาลในโรงพยาบาลเครือข่ายกว่า 300 แห่งทั่วประเทศ 
“เราเริ่มนำแบบประกันทั้งสองแบบนี้มาขายตั้งแต่กลางเดือน พ.ค.ที่ผ่านมา และมั่นใจว่าจะได้รับความนิยมจากลูกค้าเป็นอย่างดี สามารถสร้างยอดขายให้กับบริษัทได้เพิ่มขึ้น” นายอามาน กล่าว